Diari Oficial de la Generalitat Valenciana


Sumari del DOGV 9572, del 12-04-2023 (2023/3873)

RESOLUCIÓ de 5 d'abril de 2023, de la Conselleria d'Educació, Cultura i Esport, per la qual es convoca la sol·licitud d'assignacions econòmiques extraordinàries per a la creació i manteniment d'aules d'emprenedoria en els centres docents de titularitat pública de la Conselleria d'Educació, Cultura i Esport dins del Pla de recuperació, transformació i resiliència finançat per la Unió Europea - NextGenerationEU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9572

Data del DOGV
:   12-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3873


Data del document
:   05-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 5 d'abril de 2023, de la Conselleria d'Educació, Cultura i Esport, per la qual es convoca la sol·licitud d'assignacions econòmiques extraordinàries per a la creació i manteniment d'aules d'emprenedoria en els centres docents de titularitat pública de la Conselleria d'Educació, Cultura i Esport dins del Pla de recuperació, transformació i resiliència finançat per la Unió Europea - NextGenerationEU.  
 [2023/3873]  
  
  
El Pla per a la formació professional, el creixement econòmic i social, i l'ocupabilitat, derivat de l'Agenda 2030 i els seus Objectius de Desenvolupament Sostenible, que el Govern d'Espanya ha assumit, té com a missió oferir resposta a les necessitats de qualificació i requalificació de joves i treballadors futurs i actuals, en aquests moments de creació d'un nou model de creixement econòmic i productiu.  
  
Aquest pla, impulsat pel Ministeri d'Educació i Formació Professional, incorpora els plantejaments de Comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: treballar junts per a reforçar el capital humà, l'ocupabilitat i la competitivitat, i de les recomanacions del Parlament Europeu i del Consell de la Unió Europea en matèria de Formació Professional i de competències clau per a l'aprenentatge permanent.  
  
El Pla aposta pel capital humà i el talent, i pretén garantir una formació i qualificació professional a tota la població, des d'estudiants dels ensenyaments de Formació Professional del sistema educatiu fins a la població activa. Es tracta de convertir la Formació Professional en una palanca per a la modernització del país, incorporant, entre altres coses, la digitalització, la innovació i l'emprenedoria en el sistema de Formació Professional.  
De conformitat amb el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, seran subvencionables, a partir de l'1 de febrer de 2020, les mesures dels plans de recuperació i resiliència, entre les quals es troba el Programa de cooperació territorial corresponent al Pla de Formació Professional per al creixement econòmic i social i l'ocupabilitat aprovat en el Consell de Ministres de data 15.12.2020.  
El Reglament estableix les mesures d'informació, comunicació i publicitat, en particular, indica que els preceptors de fons de la Unió faran esment de l'origen del finançament i vetlaran per donar-li visibilitat, incloent-hi l'emblema de la Unió i una declaració de finançament adequat que indique «finançat per la Unió Europea-NextGenerationEU».  
Fruit d'aquest pla, i per l'Acord del Consell de Ministres de data 17 de maig de 2022, i per la Resolució d'11 de juliol de 2022, de la Secretaria General de Formació Professional, per la qual es publica l'Acord de la Conferència Sectorial d'Educació de 23 de juny de 2022, que aprova la proposta de distribució territorial i els criteris de repartiment dels crèdits gestionats per comunitats autònomes, en l'exercici pressupostari 2022, per al Pla de modernització de la Formació Professional, amb càrrec al pressupost del Ministeri d'Educació i Formació Professional i en el marc del component 20 «Pla estratègic d'impuls de la Formació Professional», del Pla de recuperació, transformació i resiliència (BOE 172, 19.07.2022), la Conselleria d'Educació, Cultura i Esport ha rebut crèdit per import de 665.000,00 € per a executar l'actuació Aules d'emprenedoria en Formació Professional, objecte d'un dels subprojectes inclosos en el component 20 del pla, a saber, el subprojecte C20.I02P.P03.  
  
  
L'objectiu del subprojecte esmentat, per al present exercici econòmic, és el de finançar un total de 1.327 aules, de les quals 374 seran aules de nova creació, que se sumaran a les 496 creades amb fons de l'exercici 2020 i a les 457 creades amb fons de l'exercici 2021.  
A la Comunitat Valenciana, en concret, amb el crèdit rebut, es podrà finançar el manteniment de les aules d'emprenedoria creades en els exercicis anteriors (2020 i 2021) i la creació de 32 aules noves. Amb aquesta inversió es pretén canalitzar les iniciatives emprenedores de l'alumnat dels centres educatius, així com dels titulats en els últims cursos i dels titulats, mitjançant un sistema d'orientació, guia i tutela de les propostes emprenedores que ells mateixos aporten. Es tracta de facilitar un suport tècnic i d'infraestructures en aquestes fases inicials crítiques, especialment per a l'alumnat més jove, i de crear un marc de desenvolupament de tipus startup.  
La Formació Professional, que en l'últim període s'ha presentat com un dels àmbits estratègics de les polítiques d'aquesta conselleria, ha donat mostra de la seua capacitat d'incorporar innovació amb l'agilitat que els sectors productius necessiten i comptant amb el seu suport. Per aquest motiu la Formació Professional es mostra, ara també d'una rellevància essencial, com una de les palanques del creixement econòmic i social després d'aquesta crisi.  
Així mateix, el Pla valencià d'impuls i millora de la Formació Professional té com a objectiu central reforçar el nivell de competències del conjunt de la ciutadania, propiciant un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, i incentivar un sistema d'avaluació de la formació i millora de la qualitat de la Formació Professional.  
Aquests objectius, marcats per les organitzacions i institucions, obliguen a implantar un model de gestió de l'educació de Formació Professional des d'una òptica diferent a la usada fins a l'actualitat. Un model que facilite la integració de tota la Formació Professional, que afavorisca que qualsevol ciutadà es forme al llarg de la vida, i que tinga com a objectiu fonamental l'adquisició de competències d'una forma àgil i relacionada amb les necessitats dels sectors productius, incloent-hi un seguiment de la qualitat dels resultats.  
A la Comunitat Valenciana, la creativitat, la innovació aplicada i la cultura emprenedora són factors diferenciadors i imprimeixen unes característiques a les economies comarcals que dinamitzen el territori de manera segura i amb perspectives de futur, sobretot en territoris allunyats de les grans urbs.  
Per a intentar coordinar tots aquests objectius i crear sinergies entre tots els centres educatius que participen en les iniciatives de millora de la Formació Professional valenciana, el 29 de desembre de 2021 la Conselleria d'Educació, Cultura i Esport va aprovar la creació de la Xarxa Novigi i va regular els requisits de participació i reconeixement de centres docents i professorat adherits a aquesta a la Comunitat Valenciana (Ordre 47/2021 publicada en el DOGV núm. 9252 de 10.01.2022).  
  
La Xarxa Novigi impulsa el treball en equip, establint xarxes col·laboratives entre centres de Formació Professional i entre el professorat que imparteix docència en aquest àmbit. L'objectiu és la dinamització i la consolidació de la innovació pedagògica i organitzativa com a element clau de canvi dels models d'aprenentatge en el conjunt del sistema públic de Formació Professional de la Comunitat Valenciana, evolucionant de models tradicionals a metodologies actives en les quals l'alumnat intervé com a protagonista actiu en el seu procés d'adquisició de competències.  
Els centres que s'integren en la Xarxa Novigi duran a terme programes de metodologies actives d'aprenentatge, d'iniciativa emprenedora i de Formació Professional integrada, i adquiriran el compromís de participar activament en un procés continu de millora que comporta innovar en totes les facetes educatives dels centres. Aquesta integració suposa un distintiu que dona visibilitat al seu compromís amb els objectius la xarxa.  
A l'efecte de pertànyer a la Xarxa Novigi, un dels programes que es pretén que els centres educatius incorporen al seu projecte educatiu és el Programa Emprén, dirigit a promoure la cultura emprenedora i la creació d'empreses a l'entorn dels centres.  
En conseqüència, mitjançant la present resolució es convoca el procediment per a realitzar la sol·licitud de finançament extraordinari amb càrrec als fons derivats del Pla de recuperació, transformació i resiliència finançat per la Unió Europea (NextGenerationEU); la finalitat d'aquestes assignacions serà, en concret, la de millorar els recursos dels centres per al manteniment o la creació d'aules d'emprenedoria.  
  
Vista la proposta del director general de Formació Professional i Ensenyaments de Règim Especial, i en exercici de les atribucions que hi confereixen l'article 28 de la Llei 5/1983, de 30 de desembre, del Consell, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
Convocar el procediment de sol·licitud d'assignacions econòmiques als centres docents de titularitat pública de la Conselleria d'Educació, Cultura i Esport que imparteixen Formació Professional a la Comunitat Valenciana, les quals estan destinades a donar suport a la creació i al manteniment d'aules d'emprenedoria dins del Programa Emprén.  
  
  
Segon. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 de l'aplicació pressupostària 65.45.58.5647.913.43. del pressupost de la Generalitat de l'any 2023, per un import global màxim de 665.000,00 euros.  
  
Tercer. Objectius  
1. Canalitzar iniciatives d'emprenedoria de l'alumnat actual i del titulat.  
2. Implantar processos d'orientació, guia i tutela de les idees emprenedores de l'alumnat.  
3. Oferir suport tècnic i infraestructures en les fases inicials crítiques d'emprenedoria.  
4. Desenvolupar un marc d'incubació i implementació de startups en els centres.  
  
Quart. Termini i lloc de presentació de sol·licituds  
1. El centre públic que desitge acollir-se a aquesta resolució formalitzarà la sol·licitud mitjançant el formulari, segons l'annex I d'aquesta resolució, disponible en la pàgina web següent:  
https://ceice.gva.es/es/web/formacion-profesional/empren  
2. La sol·licitud serà formalitzada per la persona que tinga la representació legal del centre.  
3. El termini de presentació de sol·licituds serà de 20 dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
4. Així mateix, s'haurà d'haver reunit el claustre del centre i haver manifestat estar majoritàriament d'acord amb la tramitació de la sol·licitud. També s'haurà d'haver reunit el Consell Escolar o consell social del centre i haver sigut informat del contingut d'aquesta resolució i de l'acord del claustre de tramitar la sol·licitud.  
  
Cinqué. Òrgan instructor  
És el director general de Formació Professional i Ensenyaments de Règim Especial.  
  
Sisé. Procediment de dotació  
1. Per a efectuar el procediment de dotació, s'atendrà la sol·licitud que el centre realitze de manera telemàtica en la web indicada anteriorment.  
2. Només seran considerats centres sol·licitants i, com a tals, podran ser seleccionats, aquells que hagen presentat la sol·licitud completa i correctament emplenada en els terminis i en la forma establits, ordenats segons els següents criteris de baremació:  
- Participació prèvia en el Programa Emprén, 10 punts.  
- Aplicar metodologies actives d'aprenentatge a l'aula, 5 punts.  
- Tindre implantat un projecte d'emprenedoria a l'aula, 5 punts.  
  
- Estar desenvolupant un projecte de creació d'espais d'emprenedoria en el centre, 3 punts.  
- Haver desenvolupat projectes d'innovació en els últims 5 anys, 1 punt per cada projecte fins a un màxim de 3 punts.  
3. L'òrgan instructor verificarà que s'han atés els requisits establits en la resolució. En cas contrari, la sol·licitud quedarà exclosa de manera definitiva.  
4. S'ordenaran les sol·licituds per puntuació. Els empats es dirimiran atenent el major nombre d'alumnat cursant ensenyaments de Formació Professional en el centre.  
5. L'assignació a rebre per cada centre és de 5.000 euros.  
  
Seté. Inversió de la dotació  
Les dotacions econòmiques que es concedisquen es destinaran a cobrir des de l'1 de gener de 2023 fins al 31 de desembre de 2023 les finalitats següents:  
- Formació del professor responsable de l'aula i la seua mobilitat, estrictament associada a aules d'emprenedoria.  
- Despeses derivades de les accions i projectes d'emprenedoria posats en marxa pel centre o en col·laboració amb altres organitzacions.  
  
- Despeses directes en béns i serveis, tramitats mitjançant externalitzacions, que puguen vincular-se indubtablement amb l'actuació, sempre que no siguen despeses d'immobilitzat. En aquest cas, es podrà recórrer a l'arrendament, sense opció a compra. Les despeses de lloguer hauran de ser conformes als preus de mercat. En el cas de despeses per servei integral de lloguer de béns sense opció de compra, rènting, el seu preu no podrà ser superior al cost d'un lloguer més la contractació de serveis addicionals.  
- Despeses relacionades amb la informació i difusió de l'actuació.  
  
Huité. Resolució definitiva de la convocatòria  
1. El termini màxim per a resoldre la present convocatòria és de quatre mesos des de la data d'efectes. Vençut el termini sense que s'haja notificat una resolució expressa, els centres interessats hauran de considerar desestimada la seua sol·licitud.  
2. A l'efecte de notificacions, la resolució definitiva de la selecció es publicarà en el Diari Oficial de la Generalitat Valenciana.  
3. La resolució definitiva contindrà la relació de centres docents seleccionats i quanties assignades.  
  
Nové. Percepció de les dotacions econòmiques  
El lliurament de l'assignació econòmica es realitzarà, una vegada concedida, per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2023.  
  
Desé. Justificació  
1. Atés el caràcter de sobredotació per despesa extraordinària de funcionament, el centre docent especificarà els ingressos i despeses que es produïsquen per raó d'aquesta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre l'1 de gener de 2023 i el 31 de desembre de 2023.  
3. Tant la dotació percebuda pel centre com les despeses a càrrec seu s'inscriuran tan prompte com siga possible, des de la data d'efectes, en els apartats corresponents de la gestió econòmica en ITACA i fins al 31 de desembre de 2023.  
4. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA, concretament, com a recurs A, recursos procedents de Conselleria, subcompte 013 Extraordinaris, codi 013EMPREN.  
5. Les despeses s'inscriuran, així mateix, dins de la gestió econòmica d'ITACA, des de la data d'efectes, en el subcompte justificatiu específic amb codi 22601XNEMP.  
6. El centre haurà d'invertir en la finalitat prevista la totalitat de la quantitat econòmica que se li assigne. En cas que el centre dispose d'un romanent després d'abonar la totalitat de les factures corresponents al programa per al qual es percep la dotació econòmica, es procedirà al seu reintegrament a la Generalitat.  
7. La remissió de la documentació comptable justificativa haurà de realitzar-se fins al 31 de gener de 2024, mitjançant el procediment que establisca per instrucció la Direcció General de Formació Professional i Ensenyaments de Règim Especial.  
8. Així mateix, fins al 31 de gener de 2024, el centre haurà de remetre una memòria amb la relació del material adquirit i una breu explicació de la finalitat i les activitats a les quals s'ha destinat la dotació. S'haurà d'entregar també un certificat que aquesta memòria ha sigut presentada al consell escolar i al claustre del professorat.  
9. La memòria i la correcta inversió de la dotació podran ser tingudes en compte en la baremació que s'efectue als centres en futures actuacions que la conselleria competent en matèria d'educació programe.  
  
10. Els centres hauran de posar en un lloc visible la placa publicitària que reben de la Direcció General de Formació Professional i Ensenyaments de Règim Especial que indicarà que es tracta de l'actuació «Aules d'Emprenedoria en Centres de Formació Professional», finançada pel Ministeri d'Educació i Formació Professional en el marc del Pla de modernització de l'FP, dins del Pla de recuperació, transformació i resiliència, mitjançant els fons de la Unió Europea - NextGenerationEU.  
  
Onzé. Reconeixement per al professorat coordinador d'aula d'emprenedoria  
1. La Subdirecció General de Formació del Professorat reconeixerà 30 crèdits al professorat coordinador de la creació o manteniment de l'aula d'emprenedoria, així com de la implementació del programa, i que haja presentat la memòria final amb la deguda justificació de la despesa de la quantitat econòmica rebuda.  
2. Una vegada rebuda de la Subdirecció General de Formació i Qualificació Professional la valoració final de l'exercici del professorat en el programa, el Servei de Registre i Acreditació Docent registrarà d'ofici en el seu compte de formació els crèdits indicats.  
  
Dotzé. Delegació  
Es delega en la persona titular de la direcció general competent en matèria de Formació Professional del sistema educatiu la facultat de resoldre la convocatòria i concedir les assignacions econòmiques als centres docents seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Tretzé. Eficàcia  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
Catorzé. Informació i difusió  
1. La Direcció de Formació Professional i Ensenyaments de Règim Especial realitzarà, en el marc de la seua competència, les accions convenients per a la informació, difusió i visibilitat del programa.  
2. Els equips directius dels centres docents de titularitat pública establiran les mesures necessàries perquè aquesta resolució siga coneguda pels membres de la comunitat educativa.  
3. Així mateix, els centres docents designats en la concessió garantiran la visibilitat del finançament de la Unió Europea-Next Generation EU i seran responsables de garantir que l'alumnat destinatari final de l'espai d'emprenedoria reconega l'origen del finançament de la Unió Europea-Next Generation EU en el marc del Mecanisme de Recuperació i Resiliència (MRR).  
  
València, 5 d'abril de 2023.- La consellera d'Educació, Cultura i Esport: Raquel Tamarit Iranzo.